
Nr. 145053/2023
RAPORT DE SPECIALITATE

privind aprobarea încetării prin acordul părților a dreptului de folosință gratuită a Societății Naționale de Cruce Roșie din România asupra unui imobil (teren) în suprafață de 843 mp, situat în Municipiul Alba Iulia, str. București, nr. 16A, județul Alba

Prin proiectul de hotărâre supus spre dezbatere Consiliului Local al Municipiului Alba Iulia, propunem să se ia în discuție aprobarea încetării prin acordul părților a dreptului de folosință gratuită a Societății Naționale de Cruce Roșie din România asupra unui imobil (teren) în suprafață de 843 mp, situat în Municipiul Alba Iulia, str. București, nr. 16A, județul Alba, înscris în CF nr. 116610 Alba Iulia, cu nr.cadastral 116610, în suprafață de 843 mp, având cod de clasificare 9 și valoarea de inventar de 312.900 lei.

La întocmirea proiectului de hotărâre, s-au avut în vedere următoarele:


Prin HCL nr. 262/2022 a fost aprobată transmiterea în folosință gratuită către Societatea Națională de Cruce Roșie din România a unui imobil (teren) în suprafață de 843 mp, situat în Municipiul Alba Iulia, str. București, nr. 16A, județul Alba

Prin cererea înregistrată sub nr. 839/06.11.2023, Societatea Națională de Cruce Roșie din România, prin Filiala de Cruce Roșie a județului Alba, solicită aprobarea încetării prin acordul părților a dreptului de folosință gratuită asupra imobilului situat în Alba Iulia, str. București, nr.16A, și concesionarea ulterioară a acestui imobil în scopul amenajării unui depozit pentru materiale de intervenție la dezastre, cu acces tir, a unui garaj pentru parcarea și decontaminarea ambulanțelor din dotare, precum și a unor spații administrative necesare pentru desfășurarea activităților specifice Filialei de Cruce Roșie a județului Alba.

Precizăm faptul că,  în conformitate cu dispozițiile art.1, art.7 și art.8 din Legea nr. 139/1995 – Legea Societății Naționale de Cruce Roșie din România, cu modificările și completările ulterioare:


- ”Art.1.Societatea Naţională de Cruce Roşie din România este persoana juridică de drept public, autonomă, neguvernamentală, apolitică şi fără scop patrimonial. Ea îşi desfăşoară activitatea cu caracter umanitar, ca organizaţie de ajutor voluntar, auxiliară a autorităţii publice.”

-„Art.7.Societatea Națională de Cruce Roșie din România funcționează în spațiile proprii și în cele repartizate în acest sens până în prezent, precum și în alte spații locative care se pun la dispoziție de către consiliile locale, județene sau ale municipiului București, după caz, în vederea desfășurării activității și beneficiază de aceleași măsuri de protecție pe care legea le stabilește în favoarea instituțiilor publice.”


-„Art.8.Societatea Națională de Cruce Roșie din România se bucură de protecția și de sprijinul statului și are, în calitate de organizație de utilitate publică, dreptul de a cere sprijinul tuturor autorităților publice, iar acestea au obligația de a-l acorda.”

La redactarea proiectului de hotărâre, au fost avute în vedere cele de mai sus, precum și dispoziţiile  art.129 alin.(2) lit."c" și ”d”, art.129 alin. (6) lit.”b” alin. (7) lit. ”o”, ale art.139 alin.(3) lit.”g”, ale art.196 alin.(1) lit.”a”, art. 350, alin.(2) lit. „e”, art. 353 din OUG nr.57/2019 privind Codul Administrativ, cu modificările și completările ulterioare și dispozițiile art. 874 alin.(3) din Legea nr.287/2009 privind Codul civil, republicată, cu modificările și completările ulterioare.

